Միջոցառմանն ելույթով հադես եկավ Արցախի մշակույթի եւ երիտասարդության հարցերի նախարար Նարինե Աղաբալյանը, ով, մասնավորապես, ներկայացրեց Արցախի անկախացման ուղին եւ ներկայումս ընթացող զարգացումները: «Ղարաբաղյան շարժումը խորհրդանշում է հայ ժողովրդի մի հատվածի՝ արցախահայության պայքարն իր իրավունքների եւ ազատության համար: Այն ինչ սկսվեց 25 տարի առաջ քարտեզի վրա աննշան մի կետում՝ Լեռնային Ղարաբաղում, էական ազդեցություն ունեցավ ոչ միայն տվյալ տարածքի, այլեւ ԽՍՀՄ փլուզման եւ աշխարհաքաղաքական հետագա զարգացումների վրա»: Նախարար Աղաբալյանի խոսքերով՝ լինելով միջազգայնորեն չճանաչված եւ զրկված՝ համապատասխան օժանդակությունից, Արցախի ժողովուրդն ընտրել է ժողովրդավարության ուղին եւ իրեն հաջողվել է ստեղծել ու կառուցել մի պետություն, որտեղ մարդու եւ ժողովրդի իրավունքները բարձրագույն արժեք են: Լեռնային Ղարաբաղում ընթացող զարգացումների համատեքստում անդրադառնալով Արցախի մեկուսացման ուղղությամբ Ադրբեջանի կողմից մշտապես իրականացվող գործողություններին՝ ԼՂՀ նախարարը նշեց, որ այդ ամենը բացատրվում է նրանով, որ «Ադրբեջանը, հակառակ իր պնդումների, շահագրգռված չէ, որպեսզի միջազգային հանրությունն իմանա, թե իրականում ինչ է կատարվում Արցախում: Որովհետեւ իրականությունը բոլորովին տարբեր է այն «ճշմարտությունից», որը նա է մատուցում աշխարհին»: